Liaꞌ₂ conꞌ₂ le₂ꞌuɨg₅₄ jme₁ca₂rë₃lióg₃, jme₁ma₂chan₂ i₂të́ꞌ₂ Jág₁; jaun₂ i₂ꞌéi₂ i₂lɨ́n₅ Jág₁ në́₃, jme₁ꞌein₅₄ quianꞌ₅₄ Diú₄; Diú₄ bá₄ jme₁lɨ́in₄ ján₃.
Jaun₂ liaꞌ₂ conꞌ₂ le₂ꞌuɨg₅₄, ꞌéi₂ në́₃, jme₁ꞌein₅₄ quianꞌ₅₄ Diú₄.
Të₂le₃ quianꞌ₅₄ ꞌéi₂ bá₄, ca₂lë₃ ca₂le₃jë́₃ ꞌe₂ a₂cha₂; ca₂liaꞌ₂ ꞌi₁caun₂ tsá₃ ca₂rë₃chá₃ juaꞌ₅₄ tsá₃ ca₂jmo₃ ꞌéi₂.
Ja₁con₂ ꞌéi₂ bá₄ já₅ bí₂ a₂le₃chan₂ dsa₂; bí₂ jaun₂ në́₃, lë́₅ Si₂ a₂tág₅ ja₁con₂ dsa₂ mɨ₂güɨ́g₃.
Tág₅ Si₂ jaun₂ jë₄ qui₁néꞌ₃, la₁ qui₁néꞌ₃ në́₃, tsá₃ ma₂ca₂tióꞌ₃.
Ca₂rë₃chán₃ jan₂ dsa₂ i₂chen₄ quián₅ Diú₄, i₂chen₂ Juan₅₄.
Ca₂guain₃ ca₂jángꞌ₃ jág₁ dsau₅ të₂le₃ quióꞌ₅ ꞌéi₂ i₂lɨ́n₅ Si₂, ia₁jaun₂ të₂le₃ quianꞌ₅₄ jág₁ dsau₅ a₂jángꞌ₅ në₅, le₃ꞌén₂ ca₂le₃jɨ́n₃ dsa₂.
On₃juaꞌ₅₄ Juan₅₄ ꞌéi₂ i₂jme₁lɨ́n₄ Si₂; jŋiaꞌ₅₄ conꞌ₂ i₂jángꞌ₅ jág₁ dsau₅ bá₄ jme₁lɨ́in₄, juɨ₁liaꞌ₂ le₃quióꞌ₅ Si₂.
Jme₁ma₂guán₂ i₂lɨ́n₅ Si₂ të₃dsónꞌ₂, a₂tág₃ ja₁con₂ le₂jan₂ le₂jan₂ dsa₂ mɨ₂güɨ́g₃.
I₂ꞌéi₂ i₂lɨ́n₅ Jág₁ jme₁ꞌein₅₄ mɨ₂güɨ́g₃; jaun₂, o₁jŋiaꞌ₅₄ ca₂lë₃ mɨ₂güɨ́g₃ të₂le₃ quianꞌ₅₄ ꞌéi₂, tsá₃ ca₂rë₃cuɨg₅ dsa₂ mɨ₂güɨ́g₃.
Guain₃ jɨn₄ dsa₂ go₅₄, la₁ dsa₂ go₅₄ në́₃, tsá₃ ca₂guei₃.
La₁ia₁ i₂conꞌ₂ ca₂guei₃, i₂ca₂rë₃ꞌén₂ të₂le₃ quióꞌ₅, dsa₂ ꞌéi₂ në́₃ ca₂cuë́ꞌ₃ bí₂ a₂léin₂ chiꞌ₂-guein₂ quián₅ Diú₄.
Juɨ₁liaꞌ₂ chiꞌ₂-guein₂ ꞌéi₂, on₃juaꞌ₅₄ ca₂rë₃cháin₃ liaꞌ₂ conꞌ₂ lë́₅ jmɨ₄ dsa₂ mɨ₂güɨ́g₃, on₃ guëꞌ₂ liaꞌ₂ conꞌ₂ lë́₅ dsɨ́₅ dsa₂ mɨ₂güɨ́g₃, on₃ guëꞌ₂ liaꞌ₂ conꞌ₂ lë́₅ dsɨ́₅ jan₂ dsa₂ ŋeꞌ₂, tonꞌ₂ ca₂rë₃cháin₃ le₃quióꞌ₅ Diú₄ bá₄.
I₂ꞌéi₂ në́₃ i₂lɨ́n₅ Jág₁, ca₂can₃ ŋɨ₄ dsa₂ mɨ₂güɨ́g₃, ca₂guá₂ jë₄ quián₂ jniog₄. Jniaꞌ₅₄ në́₃ ma₂ca₂jag₅₄ a₂co₂ꞌnéꞌ₅ quióꞌ₅, co₂ꞌnióꞌ₄ a₂co₂ꞌnéꞌ₅ quióꞌ₅ jan₂ tan₅₄ Ja₁ŋiꞌ₅₄ Diú₄, i₂já₅ ja₁con₂ Jmei₂, rë₂rɨn₅ a₂dse₃ dsɨ́₅, a₂rë₂tiꞌ₅₄ në́₃.
Ca₂jángꞌ₃ Juan₅₄ jág₁ dsau₅ të₂le₃ quióꞌ₅ ꞌéi₂, ca₂juáꞌ₂ tiá₂: ―I₂la₂ bá₄ ꞌéi₂ i₂ꞌɨ́n₅ jniá₂, liaꞌ₂ conꞌ₂ jme₁ca₂juáꞌ₃: “I₂já₅ cang₂ guë́₄ conꞌ₂ guë́₄ jniá₂, dsein₅₄ guë́₄ conꞌ₂ guë́₄ jniá₂, ia₁ jme₁ma₂chain₂ jŋiá₅ guë́₄ conꞌ₂ guë́₄ jniá₂.”
Ca₂le₃jág₃ bá₄ jniog₄ ma₂qui₂ma₂guéi₂ a₂tson₂ a₂dse₃ dsɨ́₅ ꞌéi₂, caun₂ qui₂jme₂guꞌ₅₄ bá₄ Diú₄ jniog₄ liaꞌ₂ i₂gúꞌ₃.
Ca₂ŋag₂ jniog₄ Si₂ ꞌÉiꞌ₃ të₂le₃ quianꞌ₅₄ Moisés, la₁ia₁ të₂le₃ quianꞌ₅₄ Jesucristo bá₄ ca₂já₃ a₂dse₃ dsɨ́₅ Diú₄, ca₂rë₃ti₃ jág₁ dsau₅ në́₃.
Liaꞌ₂ ꞌi₁jan₂ tsá₃ ꞌein₂ ma₂jɨ́n₂ Diú₄ liaꞌ₂ ꞌi₁cónꞌ₂; la₁ia₁ Ja₁ŋiꞌ₅₄ i₂jan₂ tan₅₄ ꞌéi₂ quiáin₅, i₂ꞌen₅₄ ja₁con₂ Jmei₂, i₂ꞌéi₂ bá₄ ma₂jmo₃ jág₁ dsau₅ ꞌa₂ liaꞌ₂ lɨ́n₅ Diú₄.